सुप्रीम कोर्ट ने बच्चों की सुरक्षा पर चिंता जाहिर करते हुए केंद्र, हरियाणा सरकार और सीबीएसई को नोटिस जारी किया। साथ ही तीन सप्ताह के भीतर उन्हें जवाब देने को भी कहा है। दरअसल, रेयान इंटरनेशनल स्कूल में 7 साल के बच्चे प्रद्युम्न की हत्या के मामले की सोमवार को सुप्रीम कोर्ट में सुनवाई हुई। प्रद्युम्न के पिता वरुण कुमार ने कोर्ट में अपील कर सीबीआई जांच की मांग की थी। उनके वकील ने बताया, "हमने कहा है कि स्कूल की कमियों पर उसकी जिम्मेदारी तय की जाए। आयोग या ट्रिब्यूनल बनाया जाए। कोर्ट ने रेयान इंटरनेशनल स्कूल को भी नोटिस जारी किया है।" वहीं, रेयान ग्रुप के सीईओ रेयान पिंटो ने बॉम्बे हाईकोर्ट में याचिका दायर करअग्रिम जमानत देने की अपील की है। इस पर मंगलवार को सुनवाई हो सकती है।